Šta se jelo, pilo, kupovalo, a gde stavljala "ondulacija" dvadesetih i tridesetih godina prošlog veka, kada je Niš imao "Batine" cipele, "Lipmanov čaj" i "Julijo Majnl", može se videti u novinskim reklamama iz 1924. i 1933. godine.

Urednik "Niškog vesnika" Marko Smiljković ih je za čitaoce Južnih vesti prikupio iz Istorijskog arhiva, Narodne biblioteke "Stevan Sremac" i privatnih kolekcija. Parna trajna ondulacija i manikir u ponudi salona "Higijena" u hotelu "Orijent"

Kaže da ove reklame, kao odraz jednog vremena, pokazuju početak emancipacije građana tadašnjeg Niša, ali i privredne, društvene i kulturne prilike grada. Zaključuje i da su ove reklame umnogome različite od današnjih.

- Zatrpani smo reklamama iz svih medija koji nam na pristojan ili nepristajan način nude razne proizvode, pa se tako u njima vidi kako muškarac gura fen pod peškir kojim mu je obmotan donji deo tela, a reklamira gel za kosu ili devojka koja palaca jezikom i svojim pohotnim usnama može da reklamira samo jednu stvar, a reklama je, u stvari, za sladoled - primećuje dugogodišnji niški novinar.

Prema njegovom mišljenju, danas ima i mnogo "besmislenih" reklama.

- Na televiziji možemo videti one gde muž samoinicijativno kupuje ženi tri džaka praška za veš, iako se takav slučaj u praksi ne pamti, a ona ga ubeđuje da svega toga ima u nekoj jednoj "posebnoj vrsti" praška. Tu nema ni filozofskih poruka kakvu ima "Koka-kola" koja nam ovih dana širi toleranciju - primećuje Smiljković.

Cipele "Bata" od 39 do 129 dinaraKako on smatra, ovaj proizvod bi danas u Nišu mogao dobro da se prodaje samo uz slogan "Uz vruć burek na stolu, pij koka-kolu!" i dodaje da za razliku od toga na "Koka-kolinom" bilbordu piše: "Širi dobrotu - oni koji roditelje zovu na ručak".

Svega toga u reklamama starim nešto manje od jednog veka - nema. Tada su, priča Smiljković, zanatlije, apotekari i "pošteno građanstvo" jednostavno prodavali i kupovali jasnim sloganima.

Za najzanimljiviji među njima izdvaja jedan objavljen u "Niškim novinama" 1924. godine koji glasi: "Koj oglašuje, taj napreduje".

Pogledajte u galeriji kako su izgledale novinske reklame u predratnom Nišu.